Biblioteca Centrală Universitară din Timişoara inaugurează expoziția B.C.U.T. 80, o incursiune în istoria celor mai semnificative momente parcurse de instituție în cei 80 de ani de la înfiinţare.
Vernisajul expoziţiei B.C.U.T. 80 va avea loc miercuri, 15 mai, de la ora 15, în Aula Bibliotecii Centrale Universitare „Eugen Todoran” din Timişoara. Expoziția este destinată publicului larg și poate fi vizitată pe tot parcusul anului în Aula bibliotecii. Intrarea este liberă.
„Expoziția propune o inucursiunea în istoria celor mai semnificative momente parcurse de instituție, de la începuturi până în prezent. O rememorare a principalelor evenimente care au marcat evoluția acesteia, inclusiv dobândirea statutului de Bibliotecă Centrală Universitară, subordonată direct Ministerului Educației, în 1993”, spun reprezentanţii Bibliotecii Centrale Universitare din Timişoara.
Amfitrionul evenimentului va fi directorul general al bibliotecii, profesorul universitar dr. Vasile Docea. Printre invitații speciali sunt rectorul Universității de Vest din Timișoara, profesor universitar dr. Marilen Pirtea, profesorul universitar dr. Vasile Țâra, fostul director al bibliotecii între anii 1991-2008, și arhitectul Mihai Botescu, cel care a proiectat ambele clădiri ale bibliotecii.
Biblioteca Centrală Universitară din Timişoara a fost înfiinţată în anul decembrie 1944, prin decretul-lege nr. 660, semnat de Regele Mihai, numită iniţial Biblioteca Universității de Vest.